Man vas wat chroom van R2,6 miljoen myn | Netwerk24
01 Junie 2020 13:27
'n Man wat na bewering onwettig chroom gemyn het, is vasgetrek.
Die Valke in Noordwes het 'n man vasgetrek wat na bewering deel was van 'n groep wat onwettig sowat 170 ton chroom van sowat R2,6 miljoen gemyn het.
Kapt. Tlangelani Rikhotso, Valke-woordvoerder in Noordwes, sê in 'n mediaverklaring die man en sy vermeende makkers is Saterdag in die Rustenburg-omgewing met 'n paar vragmotors met chroom betrap. Beslag is op die voertuie en die vragte gelê.
Behalwe die Valke, was ook die Rustenburgse blitspatrollie, die departement van minerale hulpbronne en die Suid-Afrikaanse Nasionale Weermag by die inhegtenisnemings betrokke.
Volgens Rikhotso het die ander verdagtes daarin geslaag om te vlug en hulle was teen Maandag nog nie opgespoor nie.
Die 57-jarige man wat aangekeer is, word aangekla van onwettige mynbedrywighede, maar nóg aanklagte kan moontlik later bygevoeg word.